**A büntetés-végrehajtás országos parancsnokának**

**65/2017. (X. 3.) OP**

***s z a k u t a s í t á s a***

 ***a belügyi szerv által használt szolgálati gépjárművet és szolgálati hajót vezető és a gépjárművezetést oktató személy képzési követelményeinek megállapításáról szóló***

***18/2016. (VII. 16.) BM utasítás végrehajtásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a belügyi szerv által használt szolgálati gépjárművet és szolgálati hajót vezető és a gépjárművezetést oktató személy képzési követelményeinek megállapításáról szóló 18/2016. (VII. 16.) BM utasításra - a következő

szakutasítást

 adom ki:

*I. Fejezet
A szakutasítás hatálya*

1. A szakutasítás hatálya

* 1. a Büntetés-végrehajtás Országos Parancsnokságára, a büntetés-végrehajtási intézetekre és intézményekre (a továbbiakban együtt: bv. szerv), valamint
	2. a bv. szerv állományában lévő főfoglalkozású gépjárművezetőkre, gépjárművezetésre feljogosított személyekre (a továbbiakban: gépjárművezető)

terjed ki.

 *II. Fejezet
Általános rendelkezések*

2. Szolgálati gépjárművet kizárólag az vezethet, aki a jogszabályokban meghatározott feltételeken túl a szakutasításban előírt képzésben részt vett, és a képzési tematikában előírt feltételeknek megfelelt.

3. A szolgálati gépjármű használata különösen akkor nem rendeltetésszerű, ha a gépjárművezető szándékosan nem az adott szolgálati feladat ellátása során általában elvárható módon kezeli a szolgálati gépjárművet, és ezzel vagyoni kárt vagy személyi sérülést okoz, vagy e cselekménye egyébként sérti a büntetés-végrehajtási szervezet tekintélyét.

 *III. Fejezet
A büntetés-végrehajtási szervezet gépjárművezetői képzésének szabályai*

4. A szolgálati jármű vezetésével kapcsolatosan a 18/2016. (VII. 16.) BM utasítás (a továbbiakban: BM utasítás) 9. § b) szakaszában meghatározott kategóriákban történő képzést és vizsgáztatást a Büntetés-végrehajtási Szervezet Oktatási, Továbbképzési és Rehabilitációs Központja (a továbbiakban: BVOTRK) végzi.

5. A képzésekhez elsősorban a napi szolgálati használatból kivont gépjárműveket kell felhasználni.

6. Az oktatásra, képzésre szolgálatteljesítési időben kerülhet sor. A képzés eredményes teljesítéséről az érintett részére a vizsgát követő 8 napon belül igazolást kell kiadni az 1. melléklet szerint, amelynek másodpéldánya a személyi anyagba kerül lefűzésre. Az előírt követelményeket nem teljesítők utóvizsgára bocsátása az érintett bv. szerv vezetőjének engedélye alapján történhet.

7. Azoknak az új felszerelő főfoglalkozású gépjárművezetőknek, akik előreláthatólag megkülönböztető jelzéssel ellátott gépjárművet fognak vezetni, lehetőség szerint már a BVOTRK-ban megkezdett alapfokú tanulmányai során részt kell vennie az alapszintű gépjárművezető képzésen.

 *IV. Fejezet
A képzési igazolások és igazolványok kiadása, visszavonása, jogosultságok korlátozása*

8. A képzési igazolások, igazolványok kiállítása, jogosultsági korlátozások bejegyzése a BVOTRK-nak, az ideiglenes engedélyek kiállítása, valamint az engedélyek visszavétele a bv. szerv vezetőjének hatásköre. A bv. szervek által visszavett engedélyeket a BVOTRK részére meg kell küldeni visszavonásra.

9. Az igazolvány mintáját a 2. melléklet*,* az ideiglenes igazolvány mintáját a3. melléklet tartalmazza.

10. Ha a gépjárművezető az előírt képzés feltételeit nem teljesíti, vagy a feltételek érvényességi ideje lejárt, jogosultságát az általa teljesített alacsonyabb képzési feltételnek megfelelőre kell korlátozni.

11. Az alapszintre érvényesített igazolvány - fehér színű - jogosultsági időkorlátozás alá nem eshet, korlátozási szándék esetében az engedély visszavonására kell intézkedni.

12. Az emelt szintre érvényes igazolvány - kék színű - jogosultságát 5 évente meg kell újítani 16 tanórás képzés keretében.

13. A szolgálati jármű típusképzés jogosultsági időkorlátozás alá nem eshet.

14. A speciális képzés igény szerint 2 évente megismételhető.

15. A szolgálati gépjármű vezetésére szóló megbízást az igazolvány visszavonásával meg kell szüntetni, ha a gépjárművezető:

* 1. vezetői engedélyét bevonták, vagy annak érvényessége lejárt;
	2. a szolgálati gépjárművet nem rendeltetésszerűen használta;
	3. úgy vezetett szolgálati gépjárművet, hogy szervezetében a vezetési képességét károsan befolyásoló szer volt;
	4. a szolgálati gépjárművel saját hibájából súlyos, személyi sérüléssel járó vagy halálos kimenetelű közlekedési balesetet okozott;
	5. a szolgálattal összefüggésben, saját hibájából, egy éven belül ismételten személyi sérüléssel járó vagy a szolgálati gépjárműben 1 millió forint feletti anyagi kárral járó közlekedési balesetet okozott;
	6. áthelyezésre került más belügyi szervezethez;
	7. hivatásos szolgálati vagy közalkalmazotti jogviszonya megszűnt;
	8. büntetés-végrehajtási gazdasági társasághoz áthelyezésre, vezénylésre került;
	9. a szolgálattal összefüggésben hat hónapon belül kettő esetben kiemelt közlekedési szabálysértést követett el;
	10. a szolgálattal összefüggésben egy éven belül három esetben közlekedési szabálysértést követett el.

16. A 15. pontban meghatározott esetekben - a 17-19., 22. és 24. pontban meghatározott eltérésekkel - az igazolvány visszavonásának időtartama legkevesebb kettő hónap, leghosszabb egy év lehet. A visszavonás időtartamáról a körülmények figyelembevételével a bv. szerv vezetője dönt.

17. Attól a gépjárművezetőtől, aki a szolgálati gépkocsit nem rendeltetésszerűen használta, legkevesebb hat hónap időtartamra kell az igazolványt visszavonni.

18. A 15. pont c)-d) alpontjában meghatározott esetekben az igazolványt határidő nélkül vissza kell vonni, és annak visszaadása - amennyiben az érintett rendelkezik érvényes vezetői engedéllyel - legkevesebb egy év, súlyos személyi sérüléssel járó közlekedési baleset okozása esetén legkevesebb hat hónap után kezdeményezhető.

19. A 15. pont f)-g) alpontjában meghatározott esetekben az igazolvány visszavonása végleges.

20. Az érintett gépjárművezetésre újbóli megbízást akkor kaphat, illetve igazolványát akkor kaphatja vissza, ha a visszavonás időtartama letelt.

21. Az igazolvány visszaadását az érintett vagy a bv. szerv vezetője kezdeményezheti.

22. Attól a gépjárművezetőtől, akinek igazolványát bevonták vagy az érvényét veszítette, az igazolványát határidő nélkül kell bevonni, majd a vezetői engedély ismételt megszerzésének igazolása után az érintett kérelmére visszaadható.

23. A bv. szerv személyi állományának igazolvánnyal rendelkező tagja köteles a közvetlen szolgálati elöljárójának és az igazolványok visszavonásáért felelős szervezeti egységnek további ügyintézés céljából jelenteni, ha vezetői engedélyét bevonták, érvényessége lejárt vagy annak cseréjére került sor.

24. Határozatlan időre kell visszavonni az igazolványt attól a gépjárművezetőtől, aki a 15. pont c)-e) alpontjában foglaltak elkövetése után, az ügyintézői engedély visszaadását követő egy éven belül a hivatkozott cselekményeket ismételten elkövette. Ez esetben a szolgálati gépjármű vezetésére való jogosultság a visszavonásról szóló döntést követően legkevesebb öt év elteltével vizsgálható felül.

25. Az igazolványok elvétele - különösen - a szabályszegést megvalósító cselekmény miatt folytatott eljárásban hozott jogerős döntést követően indokolt, azonban az elvételre az érintett bv. szerv vezetőjének döntése alapján az eljárás alapjául szolgáló cselekmény elkövetése után, a jogerős döntést megelőzően is sor kerülhet.

26. Ha a szabályszegést megvalósító cselekménnyel összefüggésben indult eljárás során azt állapították meg, hogy a gépjárművezető felelőssége nem áll fenn, soron kívül intézkedni kell az igazolvány visszaadására.

27. A gépjárművezető más belügyi szervhez történő áthelyezése esetén az érintett belügyi szerv vezetőjét az igazolvány - 15. pontban meghatározott cselekmény elkövetése miatti - visszavonásáról tájékoztatni kell.

28. Szolgálati jármű vezetésével a gépjárművezetőt akkor lehet megbízni, ha a megbízott az igénybevétel alatt a szolgálati járműért a 4. melléklet szerint felelősséget vállal, és arról írásban nyilatkozik. A nyilatkozattételben való felelősségvállalást az igazolvány kiadásával együtt kell lebonyolítani.

29. A szolgálati járműben utazó, igazolvánnyal rendelkező személy a szolgálati jármű vezetését akkor veheti át, ha:

* 1. a gépjárművezető rosszullétét vagy a vezetést befolyásoló fáradtságát észleli, és saját maga alkalmas állapotban van a szolgálati jármű vezetésére;
	2. amennyiben szolgálati gépjárművet érintő baleset történt, és a körülmények azt indokolttá, illetve lehetővé teszik.

30. Az igazolványhoz kapcsolódó képzési jogosultságot a BM utasítás 4. mellékletében feltüntetett azonosító kódok határozzák meg.

 *V. Fejezet
Egyéb rendelkezések*

31. A gépjárművezető képzésekről, a képesítési követelmények teljesítéséről, a kiadott igazolásokról és igazolványokról a BVOTRK, a szolgálati gépjárművek vezetéséhez szükséges személyi kompetenciák (egészségügyi, pszichológiai, képzési feltételek) meglétéről, az igazolványokról a bv. szerv vezetője által kijelölt szervezeti egység nyilvántartást vezet.

32. A vezetéstechnikai képzésre jelentkező gépjárművezetők a képzés helyszínére történő utazás céljából szolgálati gépjárművet vehetnek igénybe.

33. A bv. szervezet tárgyévre vonatkozó képzési igényének felmérése érdekében a BVOTRK a tárgyévet megelőző november 30-ig képzési tervet készít, melyet felterjeszt jóváhagyásra a BvOP Műszaki és Ellátási Főosztály részére.

34. A szakutasítás hatálybalépését megelőzően kiadott ügyintéző engedélyek továbbra is érvényben maradnak, amennyiben az engedély birtokosa rendelkezik vezetéstechnikai képzésről kiállított igazolással.

*VI. Fejezet
Záró rendelkezések*

35. Ez szakutasítás a közzétételét követő napon lép hatályba.

 **Dr. Tóth Tamás bv. vezérőrnagy**

 **országos parancsnok**

Mellékletek:

1. [Igazolás](https://bv.gov.hu/admin/download/b/4f/e1000/2017_65szu-m01.docx)

2. [Igazolvány szolgálati jármű vezetéséhez](https://bv.gov.hu/admin/download/c/4f/e1000/2017_65szu-m02.docx)

3. [Ideiglenes Igazolvány szolgálati jármű vezetéséhez](https://bv.gov.hu/admin/download/d/4f/e1000/2017_65szu-m03.docx)

4. [Felelősségvállalási nyilatkozat](https://bv.gov.hu/admin/download/e/4f/e1000/2017_65szu-m04.docx)